Source: https://www.tax-fin-lex.si/(X(1))/Home/Vsebina/KoronaVirus
Timestamp: 2020-06-01 21:49:10+00:00

Document:
Informacije o ukrepih in predpisih v zvezi z aktualnim dogajanjem na enem mestu
KORONA OBRAZCI
Najnovejše informacije v zvezi s koronavirusom
Epidemije uradno konec, tretji paket pomoči že začel veljati
Potem ko je DZ potrdil tri nove protikoronske zakone in sklepe o nedopustnosti referendumov, državni svet pa zavrnili vsa veta, je včeraj hkrati z uradnim koncem epidemije začel veljati tretji paket ukrepov. Ključni cilj je tokrat ohranitev čim več delovnih mest in pomoč turistični panogi z izdajo vrednostnih bonov vsem prebivalcem Slovenije. Za lažji zagon gospodarstva po epidemiji paket prinaša tudi odpravo ovir pri izvedbi pomembnih naložb, pri čemer je bilo sicer med obravnavo v DZ slišati očitke glede okolja in ohlapnosti samega zakona.(več)
Konec pomoči samozaposlenim, čakanje subvencionirano le še ta mesec
Pomoč samozaposlenim z oprostitvijo plačila socialnih prispevkov in izplačilom mesečnega temeljnega dohodka se z majem izteka, subvencioniranje nadomestil plač delavcev na čakanju pa se podaljšuje le še za mesec dni. Pri tem bodo v nasprotju s prvotnimi načrti vlade do njega z redkimi izjemami upravičeni vsi delodajalci in ne le tisti iz panoge turizma in gostinstva.(več)
Odslej dovoljene prireditve z 200 ljudmi, odpirajo se fitnesi in bazeni
Z današnjim dnem se sprošča več ukrepov, ki so veljali v času epidemije covida-19. Tako so po novem dovoljene javne prireditve z do 200 ljudmi. Odprejo se lahko večji nastanitveni obrati, wellness in fitnes centri ter bazeni. Na predkrizne obrate se vrača delo sodišč, tudi upravne enote bodo od danes normalno delovale.(več)
Vlada je v petek sprejela sklep, v skladu s katerim so tudi po uradnem koncu epidemije covida-19 veljavni vsi akti in zaščitni ukrepi, ki jih vlada ni izrecno odpravila. Med drugim je v določenih primerih še naprej obvezno nošenje zaščitnih mask, denimo v zaprtih javnih prostorih, kjer ni mogoče zagotavljati razdalje.(več)
Pravice iz javnih sredstev ne bodo več avtomatično podaljšane
Pravice iz javnih sredstev od danes naprej ne bodo več avtomatično podaljšane, kot je to veljalo v času epidemije. Stranke morajo zato za podaljšanje pravic, ki se iztečejo konec maja, vložiti vlogo, in sicer najpozneje do konca junija, so sporočili z ministrstva za delo.(več)
Ministrstvo nekoliko omililo pravila glede karantene ob prihodu v Slovenijo
Osebam s stalnim ali začasnim bivališčem v Sloveniji ter še nekaterim izjemam ob vstopu v Slovenijo iz tretjih držav ne bo treba v karanteno. Po prejemu številnih pozivov je ministrstvo za notranje zadeve tako spremenilo v torek sprejeti odlok, ki določa 14-dnevno karanteno ob prihodu iz tretjih držav.(več)
Poslanci o ukrepih proti epidemiji tokrat na delovnih telesih
Poslanke in poslanci bodo ta teden mnenja izmenjevali na parlamentarnih delovnih telesih. Osrednja tematika ostajajo ukrepi in ravnanje vlade v obdobju epidemije novega koronavirusa. Beseda bo tekla o vladnem razpolaganju z javnimi sredstvi, o protivladnih protestih, manjkala ne bo niti razprava o poslih z zaščitno opremo.(več)
Omejitve dela sodišč je konec, mnoge odmevne zgodbe se vračajo v dvorane
Predsednik vrhovnega sodišča Damijan Florjančič je sredi prejšnjega tedna objavil preklic odredbe o omejitvi dela sodišč iz sredine marca. Z današnjim dnem se tako delo sodišč vrača na predkrizne obrate, začeli bodo teči vsi roki. Tudi v sodnih dvoranah bo spet živahno, nadaljujejo se sojenja v več odmevnih zgodbah.(več)
Rahljanje ukrepov za prireditve, šole in storitve
Po odločitvi vlade bodo od ponedeljka dovoljene javne prireditve do 200 oseb. Odprli se bodo lahko vsi hoteli, zdravilišča, fitnesi in wellnessi ter bazeni. V ustaljene tirnice pa se vračajo tudi osnovne šole. Pouk bodo nadaljevali učenci 4. in 5. razredov, v sredo še učenci 6., 7. in 8. razredov. Na daljavo se bodo še naprej šolali dijaki, razen zaključnih letnikov, ki jih čaka matura. Glede nošenja mask pa je direktor NIJZ Milan Krek poudaril, da ne gre za obveznost, temveč priporočilo tako za lastno zaščito kot preprečevanje prenosa okužbe.(več)
Vlada je na včerajšnji seji med drugim družbi 2TDK odobrila stomilijonsko zadolžitev, zaradi epidemije novega koronavirusa pa je sprejela spremembe več uredb s področja kmetijstva. Potrdila je predlog novele zakona o preprečevanju pranja denarja in financiranja terorizma, s katero se v slovenski pravni red prenaša najnovejša evropska direktiva s tega področja.(več)
Normalizacija dela na sodiščih in upravnih enotah
Predsednik vrhovnega sodišča je v uradnem listu objavil preklic odredbe o omejitvi dela sodišč. S 1. junijem se bo delo na sodiščih tako vrnilo na predkrizne obrate, začeli bodo teči vsi roki. S preklicem epidemije pa se normalizira tudi delo upravnih enot. Zaposleni ne bodo več imeli možnosti dela od doma, bo pa treba še vedno upoštevati preventivne ukrepe.(več)
Vlada diskriminacije pri koriščenju turističnih vavčerjev s strani ponudnikov namestitev ne bo dovolila, je na novinarski konferenci povedal vladni govorec Jelko Kacin. Ob tem je napovedal, da bodo podrobnosti v zvezi z vavčerji predstavili v začetku naslednjega tedna. Premier Janez Janša pa je na Twitterju sporočil, da je Evropska komisija za slovenske turistične bone prižgala zeleno luč.(več)
Evropska komisija je včeraj začela niz podrobnih predstavitev posameznih ključnih delov svežnja za okrevanje po pandemiji, ki ga je predlagala v sredo. Prvi je bil na vrsti instrument za okrevanje in odpornost, za katerega je predvidenih 560 milijard evrov. Za nepovratna sredstva je v tekočih cenah predvidenih 335 milijard evrov, od tega Sloveniji 0,55 odstotka ali 1,8 milijarde evrov.(več)
Odbor DZ za delo, družino, socialne zadeve in invalide je v nadaljevanju torkove maratonske seje uspel dokončati obravnavo predloga tretjega protikoronskega zakona, v katerega je vlada vgradila za milijardo evrov ukrepov, s katerimi naj bi po epidemiji novega koronavirusa gospodarstvu pomagali, da se ponovno zažene. Zdaj je zakonsko besedilo pripravljeno, da ga bo lahko DZ potrjeval na petkovi izredni seji.(več)
Neuradno: Šolska ministrica predlaga, da srednješolci ostanejo doma
Šolska ministrica Simona Kustec je v torek po sestanku s šolniki in predstavniki NIJZ sprejela odločitev o nadaljnjem vključevanju učencev in dijakov k pouku na šolah, a je še ne razkriva. Odločitev mora namreč potrditi še vlada, kar naj bi storila danes. Po neuradnih informacijah Kustečeva predlaga, da srednješolci šolsko leto zaključijo doma.(več)
Za obnovo Evrope po pandemiji 1850 milijard evrov
Evropska komisija predlaga za obnovo Evrope po pandemiji novega koronavirusa sveženj v vrednosti 1850 milijard evrov: 1100 milijard evrov za prihodnji večletni proračun EU in še dodatnih 750 milijard evrov za okrevanje. Predlog spremljajo pozivi, naj bo dogovor dosežen pred poletjem, a konsenza glede ključnih vprašanj še ni. Sloveniji naj bi bilo namenjenih 5,071 milijarde evrov sredstev.(več)
Turistični boni, ki jih bodo z namenom pomoči turistični panogi prejeli vsi prebivalci Slovenije, bodo prenosljivi med družinskimi člani v ravni vrsti do drugega kolena, so danes sklenili člani odbora DZ za delo. Izplačilo v denarju ne bo mogoče. Predloge opozicije, naj bo država bolj radodarna, je odbor zavrnil, je pa natančneje določil, v katere nastanitvene obrate bo mogoče iti z bonom. To so hoteli, počitniški domovi, turistične kmetije, zasebne sobe, planinski domovi, mladinska prenočišča, kampi in druge nastanitve za krajši čas.(več)
OZS poziva k oblikovanju še četrtega protikoronskega paketa
Člani upravnega odbora Obrtno-podjetniške zbornice Slovenije (OZS) so sklenili, da si bodo prizadevali za oblikovanje četrtega protikoronskega paketa, s katerim naj vlada pomaga vsem prizadetim panogam. Posledice epidemije so namreč za gospodarstvo katastrofalne, večina obrtnikov in podjetnikov pa se sooča s pomanjkanjem dela.(več)
V Evropi se kot datum, ko bi lahko prišlo do obsežnejšega odpiranja meja, izrisuje 15. junij, ki ga Italija označuje kot evropski dan D za turizem. Takrat naj bi tudi Nemčija odpravila svarilo svojim državljanom pred potovanji v tujino za 31 evropskih držav.(več)
Vlada je včeraj na dopisni seji med drugim izdala nov odlok o omejitvi vstopa v Slovenijo zaradi zajezitve širjenja novega koronavirusa. Ta za državljane EU predvideva 14-dnevno karanteno, vendar ob tem vključuje več izjem, med drugim za države na posebnem seznamu, za rezervirane nočitve in lastnike nepremičnine. Na seznam držav za prost vstop je do zdaj bila uvrščena le Hrvaška, vlada pa ga bo dopolnjevala na podlagi ocene NIJZ o epidemiološkem stanju in obvestila ministrstva za notranje zadeve o doseženih dvostranskih dogovorih.(več)
Pred novim izplačilom subvencij poziv delodajalcem k preverjanju vlog
Zavod RS za zaposlovanje je vzpostavil novo aplikacijo, ki delodajalcem omogoča preverjanje izplačil povračil nadomestil plače za zaposlene po prvem protikoronskem zakonu in noveli tega zakona. Zaznal je namreč napake v vlogah, ki vplivajo na višino povračil. Skladno s tem poziva k njihovi odpravi. Tretje izplačilo je sicer predvideno za petek.(več)
Ministrica za izobraževanje, znanost in šport Simona Kustec je prejšnji teden na seji izvršnega odbora Olimpijskega komiteja Slovenije še pred poletjem obljubila poseben paket sistemskih in tudi dolgoročnih ukrepov za pomoč športu. Državni sekretar za šport Marjan Dolinšek je dodal, da so sredstva za programe v državnem proračunu ostala nedotaknjena.(več)
V več evropskih državah se je nadaljevalo rahljanje ukrepov za zajezitev novega koronavirusa - v Španiji so se odprle številne plaže, v Grčiji so znova vzpostavili trajektne in letalske povezave z otoki. Vse več držav v tem okviru tudi v luči bližajoče se turistične sezone postopno odpravlja omejitve na mejah.(več)
Za poročna slavja omejitev zbiranja ne velja
Vlada je objavila odgovore na pogosta vprašanja o novem odloku o začasni splošni omejitvi zbiranja ljudi na javnih krajih, po katerem je dovoljeno zbiranje do 50 ljudi, če je med njimi ustrezna razdalja. Ta omejitev ne velja za poročna slavja, saj gre za krog zasebnih povabljencev, pri poročnem obredu na javnem kraju pa omejitev velja. V kinodvoranah in gledališčih se medtem sme zbrati do 50 ljudi, a le v skladu s sprejetimi navodili NIJZ. Sredi junija bi sicer lahko odlok spremenili in dovolili zbiranje do 500 ljudi.(več)
Epidemija ne bo vplivala na kreditno spodobnost
Banke bodo lahko mesece z začasno znižanimi dohodki, ki so posledica epidemije koronavirusa, izločile iz izračunavanja kreditne sposobnosti potrošnika, saj je Banka Slovenje prilagodila sedaj veljavna pravila. Spremembe bodo začele veljati z junijem, so sporočili.(več)
V šolske klopi še devetošolci, nadaljujejo se pogovori o vrnitvi vseh
V šolske klopi se teden dni po vnovičnem odprtju šol, kamor so že zakorakali najmlajši učenci, danes vračajo še devetošolci, vrata pa odpirajo tudi šole za učence s posebnimi potrebami. Že na današnji vladni novinarski konferenci bi bilo lahko več jasno tudi o dogovorih za vrnitev ostalih šolarjev, ki se za zdaj še šolajo na daljavo.(več)
Odbor DZ za delo nenaklonjen predlogom nujnih ukrepov na trgu dela
Odbor DZ za delo je na petkovi nujni seji na zahtevo SD obravnaval predloge nujnih ukrepov na področju trga dela v Sloveniji ob epidemiji. V SD so med drugim predlagali poziv vladi, naj s socialnimi partnerji sklene sporazum za dolgoročno reševanje posledic epidemije, a je odbor tega in ostala predlagana sklepa zavrnil.(več)
Informacijski pooblaščenec svetuje previdnost pri uvajanju termo kamer
Pri informacijskem pooblaščencu so opozorili, da je namen uporabe termo kamer, kot sredstva proti širjenju koronavirusa, identifikacija posameznika s povišano temperaturo in pravočasno ukrepanje, torej gre neizogibno za obdelavo osebnih podatkov. Pred uvajanjem merjenja telesne temperature pa bi se morala podjetja posvetovati z zdravstveno stroko.(več)
Hrvaško notranje ministrstvo je na svoji spletni strani objavilo odgovore na najbolj pogosta vprašanja o pogojih za vstop v državo med epidemijo. Med drugim vztrajajo, da gostje iz držav Evropske unije, ki so rezervirali namestitev na Hrvaškem, pokažejo policistom na meji tudi potrdilo rezervacije.(več)
Vlada je včeraj potrdila predlog tretjega paketa protikoronskih ukrepov in ga poslala DZ v sprejem. Glavna ukrepa sta subvencioniranje skrajšanega delovnega časa in turistični boni, paket pa je vreden eno milijardo evrov. Najvišja subvencija za skrajšani delovnik bo znašala 448 evrov, shema pa bo na voljo delodajalcem, ki vsaj desetini zaposlenih ne bodo mogli zagotavljati 90 odstotkov dela. Turistične bone pa bodo v elektronski obliki prejeli vsi prebivalci Slovenije. Uveljavljati jih bo mogoče z davčno številko.(več)
Vlada sprejela tudi poseben zakon za zagon investicij
Vlada je na seji med drugim določila tudi besedilo predloga interventnega zakona za odpravo ovir pri izvedbi pomembnih investicij za zagon gospodarstva po epidemiji covida-19. Na podlagi zakona bo vlada določila seznam pomembnih investicij, ki bodo imele prednostno obravnavo pri pristojnih organih. Predvidoma bo šlo za skupno 500 milijonov evrov investicij.(več)
Slovenija je iz Bruslja dobila nova priporočila za ukrepanje, ki so prilagojena novi koronavirusni realnosti. Evropska komisija jo med drugim poziva, naj zagotovi odpornost zdravstva in sistema dolgotrajne oskrbe, tudi z zagotovitvijo ustreznih zalog ključnih proizvodov za sanitetno zaščito in z naslovitvijo pomanjkanja zdravstvenih delavcev.(več)
Sodne počitnice bodo letos potekale le v prvi polovici avgusta
Zaradi epidemije novega koronavirusa so na sodiščih nastali nekateri zaostanki, ki jih bodo skušali reševati tudi s skrajšanjem letošnjih sodnih počitnic. Te naj bi tako letos namesto enega meseca trajale dva tedna, in sicer od 1. do 15. avgusta, je na novinarski konferenci povedal predsednik vrhovnega sodišča Damijan Florjančič.(več)
Vavčerji razdelili članice EU, Slovenija za hkratno zaščito potrošnika in agencij
Vprašanje vavčerjev kot alternative povračilu denarja v primeru odpovedi potovanja je razdelilo članice EU. Slovenija je v skupini, ki misli, da mora biti razlaga evropske zakonodaje o pravicah potnikov prilagojena težkemu položaju v koronski krizi, je povedal državni sekretar na gospodarskem ministrstvu Simon Zajc.(več)
Vlada potrdila predlog o poroštvu Slovenije za shemo Sure
Vlada je potrdila tudi predlog zakona o poroštvu Slovenije v evropskem instrumentu Sure, v katerem bo članicam EU na voljo 100 milijard evrov posojil za zmanjšanje tveganj za brezposelnost v razmerah covida-19. Slovenija bo po predlogu dala 88,1 milijona evrov poroštva, računala pa naj bi na okoli 900 milijonov evrov posojil. Evropska komisija je sicer vse članice pozvala, naj čim prej podpišejo sporazume o jamstvih.(več)
Možnost odloga plačila velja tudi za limite na osebnih računih
Zakon o interventnem ukrepu odloga plačila obveznosti kreditojemalcev poleg odloga kredita do enega leta omogoča tudi odlog za limite na osebnih računih. To je namreč kreditna pogodba z dovoljeno možnostjo prekoračitve stanja na plačilnem računu potrošnika, so opozorili v Zvezi potrošnikov Slovenije (ZPS).(več)
Sredi epidemije 25-odstoten upad pobranih davkov in dajatev
Finančna uprava RS (Furs) je v letošnjem aprilu pobrala 1,2 milijarde evrov javnih dajatev, kar je 402 milijona evrov oz. 25 odstotkov manj kot pred letom dni. Že marca, ko je bila sredi meseca razglašena epidemija novega koronavirusa, je bil padec štiriodstoten, je razvidno iz podatkov Fursa.(več)
Osnutek tretjega protikoronskega zakona danes na vladi
Vlada bo na popoldanski seji obravnavala osnutek tretjega protikoronskega zakona, ki kot osrednja ukrepa predvideva shemo subvencioniranja skrajšanega delovnega časa ter pomoč gostinstvu in turizmu. Turizmu namerava vlada priskočiti na pomoč tudi s turističnimi boni. Sindikat si medtem prizadeva še za podaljšanje ukrepa čakanja na delo do konca leta, odprto pa naj bi ostalo tudi vprašanje pomoči avtobusnim prevoznikom. Socialnim partnerjem je sicer doslej uspelo praktično v celoti uskladiti predlagano shemo skrajšanega delovnega časa.(več)
Vlada na seznam držav za prehajanje meje brez omejitev uvrstila Hrvaško
Vlada je na seznam držav, iz katerih lahko osebe vstopajo v Slovenijo brez omejitev, uvrstila Hrvaško, so sporočili po dopisni seji vlade. Iz poročila NIJZ namreč izhaja, da je tveganje okužbe z novim koronavirusom v obeh državah primerljivo.(več)
Odlogi plačil kreditov zaživeli, krediti z jamstvom države še ne
Banke so po uveljavitvi zakonov za blaženje posledic epidemije koronavirusa in za zagotavljanje dodatne likvidnosti gospodarstvu čakale na podrobna pravila v uredbah, ki ju je vlada ta teden vendarle sprejela. Medtem ko so dileme za odobritev odloga kreditnih obveznosti večinoma rešene, odprta ostajajo vprašanja glede kreditov z državnim poroštvom.(več)
Zunanji ministri za koordinirano odpiranje meja med članicami EU
V Italiji, Belgiji, Grčiji, na Irskem in še marsikje drugje po Evropi so včeraj z novimi koraki nadaljevali po poti normalizacije razmer - odpirale so se šole, trgovine in restavracije. Glede odpiranja mej se je več držav EU zavzelo za usklajen pristop. Nemčija in Francija pa sta predlagali 500 milijard evrov težak sklad za zagon gospodarstva EU.(več)
Epidemije ni več, nekateri ukrepi ostajajo
Po več kot dveh mesecih je vlada pozno sinoči na dopisni seji presenetljivo preklicala epidemijo bolezni covid-19. Ob tem se sicer podaljšuje uporaba nekaterih omejevalnih ukrepov, saj nevarnost širjenja okužbe z novim koronavirusom ostaja. Je pa odpravljena karantena ob prehodih zunanje meje in na kontrolnih točkah na notranjih mejah, razen za osebe iz tretjih držav z izjemami. Hkrati je vlada s preklicem epidemije preprečila podaljšanje veljavnosti večine ukrepov iz mega protikoronskega zakona do konca junija.(več)
Koalicija v bran vladnemu poročilu, opozicija opozarjala na sume korupcije
Parlamentarna razprava o vladnem poročilu o nabavah zaščitne opreme je sicer postregla s pričakovanimi stališči. Večji del opozicije je opozarjal na sporna ravnanja in sume korupcije, nato pa obstruiral glasovanje o predlaganem sklepu. V koaliciji pa so vsebino poročila zagovarjali.(več)
Samozaposleni, ki želijo ob izplačilu mesečnega temeljnega dohodka koristiti tudi oprostitev plačila socialnih prispevkov, imajo za meseca marec in april čas za oddajo vloge še do konca tega meseca. Rok bi se sicer moral izteči 9. maja, a ga je Finančna uprava RS (Furs) podaljšala.(več)
Delodajalske organizacije s predlogi za tretji protikoronski paket
Štiri delodajalske organizacije so pripravile predloge za tretji protikoronski paket, ki ga snuje vlada. Predlagajo nove ukrepe na področju trga dela in na finančnem področju ter nekaj sistemskih ukrepov, med drugim subvencioniranje skrajšanega delovnega časa. Predlagajo tudi, da naj minimalna plača v letu 2021 ostane na višini leta 2020.(več)
Od danes je znova dovoljen mednarodni letalski potniški promet v Slovenijo, ki je v okviru ukrepov za omejitev širjenja novega koronavirusa obstal 17. marca. Prevozi potnikov so na mednarodna letališča v Sloveniji dovoljeni tako iz EU kot iz drugih držav.(več)
DZ potrdil rast izdatkov države za spopad s posledicami epidemije
DZ je potrdil spremembe odloka o okviru za pripravo proračunov javnih blagajn, s katerimi se z namenom blažitve posledic epidemije novega koronavirusa izdatki države zvišujejo za več kot dve milijardi evrov. Ta denar se bo namenil za socialno varnost in gospodarstvo, je dejal finančni minister Andrej Šircelj.(več)
Starši otrok z domačim varstvom oproščeni plačila vrtca
Na ministrstvu za izobraževanje prosijo starše, naj v začetni fazi v vrtce pripeljejo samo tiste otroke, za katere ne morejo zagotoviti varstva doma. "Starši, ki otrok ne bodo vključili v vrtec, bodo do konca maja oproščeni plačil," je na novinarski konferenci zagotovil državni sekretar na ministrstvu za izobraževanje Damir Orehovec.(več)
Obeta se subvencioniranje skrajšanega delovnega časa
Sheme subvencioniranja skrajšanega delovnega časa, ki naj bi bila del tretjega protikoronskega zakona, se najbolj veselijo v gospodarstvu, naklonjeni pa so ji tudi v sindikatih in stroki, od koder sicer prihajajo pozivi k ustreznim varovalkam. Med njimi naj bi bile sankcije za zlorabe in ohranitev delovnih mest tudi določen čas po izteku ukrepa.(več)
Po skoraj dveh mesecih stekel javni potniški promet
Od danes je v Sloveniji po skoraj dveh mesecih ponovno dovoljen javni potniški promet, a se bo izvajal drugače kot pred epidemijo. Potniki bodo morali spoštovati več zaščitnih ukrepov, med drugim bodo morali ohranjati priporočeno razdaljo in med vožnjo nositi zaščitno masko. Tako na avtobusih kot vlakih bo nameščeno razkužilo, ki ga bodo morali obvezno uporabiti ob vstopu. Dokler ne bodo avtobusi opremljeni s posebno pregrado za voznika, bodo potniki vstopali le na zadnjih vratih. Mednarodni potniški promet medtem še naprej miruje.(več)
V šolskih oddelkih od 10 do 15 učencev, v vrtcih od 8 do 10
Ministrstvo za izobraževanje je vrtcem in šolam poslalo težko pričakovana navodila za postopno odpiranje vrtcev in šol. Iz njih je razvidno, da bo lahko v razredih osnovnih in srednjih šol od 10 do 15 otrok, v vrtcih pa v posamezni skupini od osem do 10 otrok. Učitelji se po družbenih omrežjih sprašujejo, kako bodo ta navodila uspeli izvesti v praksi.(več)
Konec prepovedi za zdravstvene in zobozdravstvene storitve
Vlada je na petkovi dopisni seji izdala odlok, s katerim ponovno uvaja izvajanje vseh zdravstvenih in zobozdravstvenih storitev, a pod posebnimi pogoji. V zobozdravstvene ordinacije bodo tako lahko vstopale le zdrave osebe. Osebje bo moralo med drugim nositi pokrivalo in zaščitni vizir ali očala, ordinacijo pa bo treba po obravnavi vsakega bolnika očistiti, razkužiti in prezračiti.(več)
Spremenjeno delovanje nekaterih mejnih prehodov
Državno mejo je od petka mogoče prečkati na nekaterih dodatnih kontrolnih točkah. Spreminja se delovanje mejnih prehodov Predel, Nova Gorica in Neblo ob Italiji, odpira pa se nova kontrolna točka na železniškem prehodu iz Avstrije pri Šentilju. Večinoma bodo omogočali prečkanje dnevnim delovnim migrantom in osebam s potrdilom lokalne skupnosti.(več)
Slovenski lastniki nepremičnin odslej lahko na Hrvaško
Slovenski državljani, ki imajo na Hrvaškem nepremičnino ali plovilo, lahko od včeraj prečkajo mejo in ob upoštevanju epidemioloških ukrepov obiščejo svojo lastnino. Hrvaški zavod za javno zdravje je v soboto objavil natančna navodila glede izjem in pravil ob odprtju mej za državljane EU, ki morajo na Hrvaško iz gospodarskih ali osebnih razlogov.(več)
Bruselj za podaljšanje omejitve vstopa na zunanji meji do 15. junija
Evropska komisija je v petek pozvala k usklajenemu podaljšanju omejitve nebistvenih potovanj v EU do 15. junija. Ob postopnem rahljanju ukrepov za zajezitev novega koronavirusa razmere ostajajo krhke tako v Evropi kot po svetu, zato so omejitve potovanj potrebne še naprej, so utemeljili predlog za podaljšanje ukrepa še za en mesec.(več)
Vlada snuje paket pomoči za turistično dejavnost
Vlada za turistično dejavnost napoveduje dodatne ukrepe pomoči, v katerih načrtuje sofinanciranje skrajšanega delovnega časa, podaljšanje veljavnosti sedanjih ukrepov in dodatna likvidnostna sredstva. Za mikro, mala in del srednje velikih podjetij bodo prek podjetniškega sklada na voljo dodatni krediti v višini od 5000 do 40.000 evrov. Ministrstvo pa bo zagotovilo nepovratna evropska sredstva v obsegu 16 milijonov evrov za stroške obratovanja za podjetja v gostinski in nastanitveni dejavnosti, je naštel minister Zdravko Počivalšek.(več)
Prepoved zbiranja podaljšana, spremembe na mejnih prehodih
Vlada se je včeraj seznanila z oceno o utemeljenosti prepovedi gibanja in zbiranja ljudi na javnih krajih in odločila za podaljšanje ukrepov. Na seji je potrdila še spremembe na nekaterih mejnih prehodih oz. kontrolnih točkah, med njimi so Predel, Nova Gorica in Neblo ob Italiji ter nova kontrolna točka na železniškem prehodu iz Avstrije pri Šentilju.(več)
Izvajanje sekundariata, pripravništva in specializacij znova mogoče
Vlada je izdala odlok, s katerim omogoča izvajanje sekundariata, pripravništva in specializacij, če so za to izpolnjeni predpisani pogoji in je to izvedljivo na varen način za vse udeležence. Izvajanje vseh programov specializacij je bilo namreč doslej prekinjeno. Določila pa je tudi nove začasne ukrepe glede uveljavljanja pravic iz zdravstvenega zavarovanja.(več)
Tudi osebe iz različnih gospodinjstev lahko sedijo za isto mizo
Na NIJZ so posodobili priporočila za gostinsko dejavnost na terasah in letnih vrtovih med epidemijo in odpravili prepoved sedenja za isto mizo osebam, ki niso člani istega gospodinjstva. Gostincem priporočajo, naj omejujejo številčna omizja, med osebami, ki niso iz istega gospodinja, pa naj bo razdalja 1,5 metra.(več)
EU s smernicami za hitrejše priznavanje kvalifikacij zdravstvenih delavcev
Evropska komisija je ob krizi zaradi novega koronavirusa, ki je izjemno obremenila zdravstvene sisteme vseh držav in povzročila pomanjkanje zdravstvenih delavcev, izdala smernice, ki bodo državam članicam v pomoč pri hitrejšem priznavanju poklicnih kvalifikacij zdravstvenih delavcev.(več)
Na mizi ustavnih sodnikov znova protikoronski ukrepi
Ustavno sodišče ima na dnevnem redu današnje seje tudi pobudi za oceno ustavnosti odlokov o začasni splošni prepovedi zbiranja na javnih mestih in gibanja izven občin ter odloka o začasni prepovedi ponujanja in prodajanja blaga in storitev potrošnikom. Gre za odloka, ki ju je vlada sprejela z namenom zajezitve širjenja novega koronavirusa. Ustavno sodišče je sicer že zadržalo del odloka o omejitvi gibanja, vlada pa je medtem začela nekatere ukrepe tudi sproščati. Tako prepoved gibanja zunaj občine prebivališča ni več v veljavi.(več)
Poročilo o opremi za epidemijo kritično do Šarčeve in pohvalno do Janševe vlade
Vlada je objavila pričakovano poročilo o stanju in nabavah opreme, potrebne v epidemiji covida-19. Vladi Marjana Šarca očita prepočasno odzivanje in ji pripisuje krivdo za razširitev virusa v Slovenijo. Za aktualno vlado pa pravi, da ji je v težkih razmerah uspelo zagotoviti dovolj opreme. V LMŠ, SD in Levici menijo, da poročilo ne odraža dogodkov.(več)
Nevladniki vložili ustavno presojo protikoronskega zakona
Tri nevladne organizacije so v torek na ustavno sodišče vložile pobudo za presojo ustavnosti določil novele prvega protikoronskega zakona, ki postavlja ostrejše pogoje za sodelovanje nevladnih organizacij v javnem interesu v postopkih izdaje integralnih gradbenih dovoljenj. Prepričani so, da onemogoča sodelovanje večini organizacij, poroča Večer.(več)
Vlada pod določenimi pogoji dovolila treninge in tekmovanja
Vlada je včeraj na dopisni seji dovolila treninge registriranim športnikom po zakonu o športu na ali v vseh športnih objektih in površinah v naravi, z izjemo objektov, ki so sestavni del vzgojno-izobraževalnih zavodov, ter tekmovanja do vključno državne ravni v individualnih panogah brez gledalcev.(več)
SAB vložila zakonski predlog za brezplačne maske upokojencem
Stranka SAB je v parlamentarni postopek vložila predlog novele zakona, po katerem bi država vsakemu upokojencu ob prejemu pokojnine brezplačno zagotovila 15 zaščitnih mask na mesec. Ukrep bi trajal do preklica obveznega nošenja mask v zaprtih javnih prostorih, so sporočili iz SAB. Finančne posledice so za 2020 ocenili na 36 milijonov evrov.(več)
Izjava za vračilo temeljnega dohodka od 11. maja
Samozaposleni, kmetje, družbeniki in verski uslužbenci, ki so ugotovili, da ne izpolnjujejo pogojev za dodelitev izredne pomoči v obliki mesečnega temeljnega dohodka ali želijo uveljavljati druge pomoči, ki se s to izključujejo, bodo lahko to storili od 11. maja naprej. Takrat bo v eDavkih na voljo posebna izjava.(več)
Sodišča lahko ponovno opravljajo naroke ter odločajo in vročajo sodna pisanja tudi v zadevah, ki ne štejejo kot nujne. Pri tem morajo upoštevati ukrepe, s katerimi bodo zagotovili varovanje zdravja in preprečili širjenje virusne okužbe, so sporočili z vrhovnega sodišča. Ob tem so spomnili, da tudi v nenujnih zadevah roki kljub vročitvi sodnega pisanja še vedno ne tečejo. Ne glede na to pa lahko stranke tudi v tem času opravijo posamezna dejanja, če tako želijo, in s tem pospešijo sam sodni postopek.(več)
Koalicija in opozicija vsaka s svojo parlamentarno preiskavo
Po aprilski napovedi opozicije o ustanovitvi preiskovalne komisije o nabavah opreme za potrebe epidemije je zahtevo v DZ prva vložila koalicija, z enako potezo ji je sledila opozicija. O porabi javnih sredstev za nakup opreme so včeraj sicer že razpravljali na komisiji DZ za nadzor javnih financ, vlada pa je medtem sprejela svoje poročilo glede opreme.(več)
Za oprostitev marčnih in aprilskih prispevkov zdaj čas do 9. maja
Samozaposleni, kmetje, družbeniki in verski uslužbenci lahko izjave za oprostitev marčnih in aprilskih prispevkov vložijo še do 9. maja, so sporočili iz Finančne uprave RS (Furs). Če želijo oprostitev majskih prispevkov, ki sicer zapadejo v plačilo 20. junija, je rok za predložitev izjave 31. maj.(več)
V interpelaciji Počivalšku očitki o nepregledni porabi javnih sredstev
Gospodarski minister Zdravko Počivalšek je po oceni vlagateljev interpelacije politično odgovoren za nepregledno finančno okoriščanje posameznikov oz. podjetij, povezanih z nakupi zaščitne opreme. S tem je tudi odgovoren za negospodarno porabo državnih finančnih sredstev, so predlagatelji zapisali v besedilu interpelacije, ko so jo včeraj vložili v DZ.(več)
Vlada bo dopolnila državni načrt zaščite in reševanja ob pojavu epidemije
Obrambni minister Matej Tonin je na seji Sveta za nacionalno varnost predstavil državni načrt zaščite in reševanja ob pojavu epidemije nalezljive bolezni. Ker je pomanjkljiv, ga bo vlada dopolnila, je tvitnil. Predsednik LMŠ Marjan Šarec pa se je v razpravi zavzel zlasti za bolj jasno strategijo rahljanja ukrepov ob aktualni epidemiji covida-19.(več)
Odslej lahko tudi izredni študenti zaprosijo za 150 evrov dodatka
Ministrstvo za izobraževanje, znanost in šport je včeraj na strani eUprave objavilo obrazec za oddajo vloge za izplačilo enkratnega solidarnostnega dodatka v višini 150 evrov za izredne študente, ki se izobražujejo po javnoveljavnih študijskih programih in imajo stalno prebivališče v Sloveniji.(več)
Evropska komisija je prižgala zeleno luč za sedem milijard evrov državne pomoči Francije letalski družbi Air France, ki se je znašla v finančnih težavah zaradi posledic ukrepov za zajezitev koronavirusa. S pomočjo v obliki garancij in posojil bo družba zagotovila nujno likvidnost, je ocenila evropska komisarka za konkurenco Margrethe Vestager.(več)
Bruselj z novimi izrednimi ukrepi za kmetijski in živilskopredelovalni sektor
Evropska komisija je včeraj objavila najnovejši sveženj izrednih ukrepov za podporo kmetijskemu in živilskopredelovalnemu sektorju oz. tistim njunim segmentom, ki jih je kriza zaradi pandemije novega koronavirusa najbolj prizadela. Med ukrepi sta npr. pomoč za skladiščenje mleka in mesa ter prožnost pri izvajanju programov za podporo trgu.(več)
Veljati je začel drugi paket interventnih ukrepov
S prvim majem je začel veljati drugi paket interventnih ukrepov za blaženje posledic epidemije novega koronavirusa, ki med drugim prinaša državna jamstva za likvidnostna posojila podjetij v skupnem obsegu dve milijardi evrov. Veljati je začela tudi novela zakona, ki prinaša delno sprostitev ukrepov na sodiščih in v javni upravi. Vsi trije protikoronski zakoni so bili pospešeno poslani v razglasitev, potem ko je DZ kljub nekaterim očitkom podprl predloge sklepov o nedopustnosti referendumov nanje, državni svet pa ni izglasoval veta.(več)
Danes vnovični zagon nekaterih dejavnosti
Ponedeljek prinaša vnovični zagon nekaterih dejavnosti, prekinjenih zaradi epidemije novega koronavirusa. Med drugim bo znova dovoljena strežba na terasah in letnih vrtovih gostinskih lokalov, odprle se bodo lahko določene trgovine, spet bodo obratovali frizerski saloni. Vračajo se tudi maše z verniki. Zaščitni ukrepi sicer ostajajo.(več)
Zelena luč za pripravo na odpiranje vrtcev in šol z 18. majem
Vlada je prižgala zeleno luč, da ministrstvo za šolstvo začne s pripravami na postopno odpiranje vrtcev in šol z 18. majem, je za oddajo 24ur dejala ministrica Simona Kustec. Tako bi 18. maja v vrtec odšli vsi otroci, v šolo pa učenci prve triade in zaključni letniki srednjih šol, teden kasneje še učenci devetih razredov.(več)
Še ta mesec bodo spet delovale tudi zobozdravniške ordinacije
Še ta mesec je pričakovati, da bodo spet začele delati tudi zobozdravniške ordinacije. Končno odločitev o tem, kdaj konkretno, bo glede na epidemiološke podatke sprejel minister za zdravje. Medtem pa je stroka pripravila smernice za varno delo v zobozdravstvu, ki pa ne bo več, kot je bilo pred epidemijo.(več)
Premier Janez Janša je izrazil podporo napovedi Levice, da bo v parlamentarni postopek vložila predlog novele zakona o trgovini, s katero bi trgovine tudi po koncu epidemije novega koronavirusa ob nedeljah in na dela proste dni ostale zaprte. K ohranitvi zaprtja je v poslanici pred praznikom dela pozval Sindikat delavcev trgovine Slovenije.(več)
Delodajalci poiskali pomoč že za več kot 321.000 zaposlenih
Zavod RS za zaposlovanje je do 29. aprila zaradi posledic epidemije novega koronavirusa zabeležil 36.542 vlog delodajalcev za povračilo nadomestila plače za več kot 321.000 zaposlenih. Sklepe o povračilu nadomestil je medtem poslal 25.631 delodajalcem. Prva izplačila po interventnih zakonih bodo 11. maja, so sporočili z zavoda.(več)
Prehod med občinami spet dovoljen; v vrtce in šole 18. maja
Vlada z današnjim dnem odpravlja splošno omejitev gibanja na občine, s ponedeljkom sledi postopen zagon številnih aktivnosti, ki jih bo mogoče opravljati ob upoštevanju navodil zdravstvene stroke. Zbiranje ljudi ostaja prepovedano, množične prireditve pa zelo verjetno ne bodo možne še vse do splošne uporabe cepiva ali zdravila za covid-19, je včeraj povedal premier Janez Janša. Otroci se bodo v vrtce in šole vrnili 18. maja. Odpiranje bo postopno, najprej se bodo vrnili najmlajši in maturantje, je povedala šolska ministrica Simona Kustec.(več)
Samozaposleni, ki so zaradi upada prihodkov v epidemiji novega koronavirusa upravičeni do pomoči države, morajo Finančni upravi RS (Furs) predložiti ustrezno izjavo. A nekateri so vložili več izjav, ker so si očitno vmes premislili in popravili podatke. V tem primeru se upošteva kronološko zadnja izjava, opozarjajo na Fursu.(več)
NIJZ pripravil navodila za izvajanje storitev
Nacionalni inštitut za javno zdravje (NIJZ) je v sklopu rahljanja ukrepov za zajezitev širjenja epidemije novega koronavirusa pripravil priporočila za opravljanje frizerskih, kozmetičnih in masažnih storitev, ki se bodo vnovič lahko opravljale od ponedeljka. Pripravili pa so tudi navodila za obisk muzejev, galerij in knjigarn.(več)
DZ potrdil drugi paket ukrepov, vlada sprošča omejitve
Državni zbor je včeraj sprejel drugi paket interventnih ukrepov za blaženje posledic epidemije novega koronavirusa, ki med drugim prinaša državna jamstva za likvidnostna posojila podjetij v skupnem obsegu dve milijardi evrov. Poleg tega je DZ z novelo t. i. megazakona po dveh tednih med prejemnike pomoči uvrstil še dodatne upravičence. Potrdil je tudi postopno sproščanje ukrepov na sodiščih in v javni upravi, medtem ko je vlada dopolnila seznam izjem, za katere ne velja več prepoved ponujanja in prodaje blaga in storitev.(več)
Znova odprte knjižnice, v ponedeljek tudi vrtovi gostinskih lokalov
Vlada je sinoči na dopisni seji odločila, da bo s ponedeljkom med drugim spet dovoljena strežba gostinskih lokalov na prostem. Že danes pa se sprošča delovanje knjižnic, galerij in muzejev, pa tudi storitve nepremičninskega posredovanja in dimnikarstvo. Hkrati je odpravljena določba o izkazovanju starosti v trgovinah. Sicer pa se odpirajo tudi cerkve.(več)
Vlada o načrtu sproščanja omejitvenih ukrepov
Danes bo vlada obravnavala načrt sproščanja protikoronskih omejitvenih ukrepov za predvidljivo prihodnost, je na Twitterju napovedal premier Janez Janša. Aktualni podatki pri zaustavljanju epidemije po njegovih pojasnilih omogočajo trezno presojo odprave nekaterih omejitev gibanja ter postopno oživitev številnih drugih dejavnosti.(več)
Zadeve v zvezi z epidemijo bodo ustavno sodišče obremenile za več let
Predsednik ustavnega sodišča Rajko Knez je prejšnji teden v intervjuju za Delo dejal, da bodo zadeve z zvezi z ukrepi proti epidemiji ustavno sodišče obremenile še za več let po sprejetju, čeprav jih obravnavajo absolutno prednostno. Knez se je zavzel tudi za spremembo ustave, s katero bi se zmanjšalo število zadev, o katerih odločajo ustavni sodniki.(več)
Države s podrobnimi načrti rahljanja ukrepov, ministri EU o odpiranju meja
Države so včeraj nadaljevale s predstavitvami načrtov rahljanja ukrepov za zajezitev novega koronavirusa, pri čemer jih vse več načrtuje množična testiranja. Notranji ministri EU pa so govorili o ponovnem odpiranju meja in uporabi aplikacij za sledenje širjenju okužb. Minister Aleš Hojs je bil glede odprtja meje s Hrvaško optimističen.(več)
Bruselj z bančnim svežnjem za lažje kreditiranje gospodinjstev in podjetij
Evropska komisija je sprejela sveženj bančnih predpisov za lažje kreditiranje gospodinjstev in podjetij v EU. Temeljni namen je zagotoviti, da bodo lahko banke z nadaljnjim posojanjem denarja pomagale ublažiti hude posledice pandemije koronavirusa za gospodarstvo, pojasnjujejo v Bruslju.(več)
Z nekaterimi omejitvami ponovno mogoče poroke
Sklenitev zakonske zveze bo od danes v "nekoliko okrnjeni zasedbi glede na okoliščine" ponovno mogoča, je na petkovi novinarski konferenci sporočil minister za javno upravo Boštjan Koritnik. Če bodo mladoporočenca in priči za dostop do lokacije morali prečkati občinsko mejo, jim bo upravna enota izdala posebno potrdilo.(več)
Zavarovalnice spet odpirajo svoja vrata
V okviru sproščanja ukrepov za zajezitev širjenja novega koronavirusa se ponovno odpirajo tudi vrata zavarovalnic. Prve poslovalnice bo mogoče obiskati danes, postopno bo nato sledilo odprtje še preostalih. Potrošnikom sicer svetujejo, naj se za obisk odločijo le v nujnih primerih oz. kadar storitve ne morejo opraviti na daljavo.(več)
Informacijska pooblaščenka izraža zaskrbljenost zaradi ukrepov
Informacijska pooblaščenka Mojca Prelesnik v odprtem pismu vladi ter poslancem navaja, da z zaskrbljenostjo spremlja ukrepe pri po njenem mnenju zmanjševanju obsega pravic posameznikov v okviru obvladovanja epidemije v Sloveniji, zlasti pravice do zasebnosti. Ugotavlja, da se je Slovenija znašla med državami, ki pravice omejujejo nesorazmerno.(več)
Inšpektorat za delo v času epidemije nima časa za počitek
Inšpektorat RS za delo od razglasitve epidemije koronvirusa 12. marca beleži veliko prijav domnevnih nepravilnosti. Potem ko jih je v prvih 14 dneh po razglasitvi prijel okoli 70, jih je do petka že 1133, je za STA povedal glavni inšpektor za delo Jadranko Grlić. Doslej so zaznali 151 kršitev, največ v zvezi z varnostjo in zdravjem pri delu.(več)
Evropska agencija objavila smernice za zdravje in varnost delavcev
Evropske države se pripravljajo ali pa že izvajajo načrte za postopno vrnitev na delo po koronavirusni krizi, zato je evropska agencija za varnost in zdravje pri delu oblikovala smernice, kako čim bolj zmanjšati izpostavljenost virusu na delu. Med drugim se nanašajo na ocene tveganja in ustrezne ukrepe ter načrtovanje za prihodnost.(več)
Sodišče EU namerava s 25. majem ponovno opravljati obravnave
Sodišče Evropske unije namerava s 25. majem ponovno začeti opravljati obravnave, ki so jih bili v skladu z ukrepi za zajezitev širjenja novega koronavirusa tako v Luksemburgu kot večini drugih držav članic primorani preložiti.(več)
Vlada za zagon gradbeništva, okoljevarstveniki kritični
Predlagani popravki prvega protikoronskega zakona, ki danes začenjajo pot v DZ, prinašajo pomembne spremembe na področju gradbene zakonodaje. Te spremembe bodo po oceni ministra Andreja Vizjaka občutno pospešile gradbeno aktivnost in omogočile takojšen zagon nekaterih investicij. Novosti so med drugim predvidene tudi na področju pravnega varstva. Po mnenju več okoljevarstvenih organizacij pa je vlada s predlogom novele na široko odprla vrata investitorjem, katerih gradbeni projekti ogrožajo okolje in naravo.(več)
Ob ponovnem vročanju sodnih odločb takojšen odziv ne bo potreben
Odbor DZ za pravosodje je dal zeleno luč predlogu novele zakona o začasnih ukrepih v sodstvu in upravi, po kateri bodo lahko sodišča in upravni organi strankam vročali odločbe v nenujnih zadevah. Ker pa v času epidemije roki ne tečejo, strankam, ki bodo prejele odločitev sodišča, ne bo treba storiti ničesar, je povedala ministrica za pravosodje Lilijana Kozlovič.(več)
Skupaj s popravki protikoronskega zakona pomoč za 1,2 milijona ljudi
Potem ko je prvi zakon za pomoč prizadetim v epidemiji novega koronavirusa zajel okoli milijon prebivalcev, bo predlagana novela poskrbela še za okoli 220.000 ljudi, je na novinarski konferenci pojasnil minister za delo Janez Cigler Kralj. Med pomembnejšimi ukrepi je izpostavil krizno nadomestilo za brezposelnost.(več)
Vlada o letalskem prometu in premestitvah javnih uslužbencev
Vlada je na včerajšnji dopisni seji znova podaljšala prepoved letalskega potniškega prometa, ki jo je 17. marca uvedla zaradi širjenja koronavirusa. Izdala je uredbo o izvajanju začasne premestitve javnih uslužbencev zaradi nujnih delovnih potreb, povezanih z epidemijo. Sprejela pa je tudi letni načrt razpolaganja z državnimi gozdovi za leto 2020.(več)
Na eDavkih tudi podatki o prevoženih kilometrih vozila
Te dni so ob postopnem sproščanju ukrepov nekatere gospodarske panoge spet oživele. Finančna uprava RS (Furs) tako na aplikaciji in portalu eDavki spet zaznava več vlog za odmero davka na motorna vozila, ki jih lahko po novem lastniki oddajo elektronsko brez obiska finančnega urada, so sporočili.(več)
EBRD za okrevanje gospodarstva namenja 21 milijard evrov
Evropska banka za obnovo in razvoj (EBRD) bo v luči pandemije koronavirusa za okrevanje gospodarstva v letošnjem in prihodnjem letu namenila 21 milijard evrov. Za obstoječe partnerje je banka že pripravila štirimilijardni paket pomoči, s čimer želi zagotoviti njihovo likvidnost. Sredstva so namenjena zlasti malim in srednje velikim podjetjem.(več)
Spremembe megazakona: manj strogi pogoji, več upravičencev
Vlada je s popravki prvega protikoronskega zakona omilila pogoje, pod katerimi bodo pomoč prejeli delodajalci, ki zaradi epidemije napotijo delavce na čakanje. Tudi samozaposleni bodo do pomoči upravičeni že, če jim bodo prihodki letos upadli za več kot 10 odstotkov glede na lani. Vlada z novelo predlaga tudi vrednotnice za turistična potovanja ter med upravičence do ukrepov dodaja nove skupine državljanov, npr. izredne študente. Uveden pa je še nov institut nadomestila plače zaradi izgube zaposlitve v času po razglasitvi epidemije.(več)
Novela prinaša tudi interventno rešitev za odpadno embalažo
Predlagana novela prvega protikoronskega zakona sega tudi na področje odpadne komunalne embalaže. V skladu s predlogom bi namreč lahko komunalna podjetja oddala odpadno embalažo neposredno izvajalcem obdelave, pri čemer bi račun obdelave plačala država. Za ta namen je za čas trajanja zakona predvidenih slabih osem milijonov evrov.(več)
Finančni minister napovedal tretji, razvojni paket pomoči
S pripravo drugega protikoronskega paketa je vlada po besedah finančnega ministra Andreja Širclja sklenila komplet sprememb zakonodaje za omilitev posledic epidemije koronavirusa ter vnovičen zagon gospodarstva in vzpostavitev normalnega življenja. "Tretji zakonodajni paket, ki ga bomo začeli pripravljati maja, bo razvojno usmerjen," je dejal.(več)
Vlada s sklepom omogočila izmenjavo podatkov med NIJZ in policijo
Vlada je včeraj med drugim sprejela sklep o izmenjavi osebnih podatkov o odrejenih posebnih ukrepih osamitve, karantene in obveznega zdravljenja zaradi bolezni covida-19 med NIJZ in policijo. Sklep opredeljuje izvajanje 103. člena prvega protikoronskega zakona, ki določa policijska pooblastila za namen obvladovanja epidemije.(več)
Izdaja zdravil na recept ne bo več količinsko omejena
Vlada je na včerajšnji dopisni seji sprejela tudi odlok, s katerim ostaja v veljavi omejitev izdaje zdravil brez recepta v lekarnah na eno pakiranje na osebo, ukinja pa se dosedanja odredba, ki je omejevala tudi izdajo zdravil na recept za največ en mesec. Prav tako ostaja v veljavi začasno povečanje izdelave dezinfekcijskih sredstev.(več)
Župani mestnih občin so v torek razpravljali o predlogih v zvezi z drugim protikoronskim zakonom, sproščanju ukrepov in izvedbi čistilne akcije, ki bo 29. aprila. Med drugim predlagajo ponovno odprtje knjižnic, obratovanje mestnega javnega prometa po nedeljskem urniku in čimprejšnje postopno odpiranje vrtcev, je sporočilo združenje mestnih občin.(več)
Organizatorji dogodkov pozivajo k pomoči
Organizatorji različnih dogodkov, od poslovnih, kulturnih do športnih, ki zaradi ukrepov proti širjenju novega koronavirusa ne morejo poslovati, vlado pozivajo k dodatnim ukrepom, ki bi jim omogočili obstoj. Med drugim predlagajo subvencioniranje odpovedanih dogodkov z več kot 500 udeleženci in sprostitev omejitev za manjše dogodke zaprtega tipa.(več)
Vlada potrdila drugi protikoronski zakon in dopolnila prvega
Vlada je včeraj potrdila predlog zakona o zagotovitvi dodatne likvidnosti gospodarstvu za omilitev posledic epidemije covid-19, ki bo pomagal gospodarstvu z dodatnimi poroštvi države za najem bančnih posojil. Podrobnosti predloga bodo od danes do petka predstavljali pristojni ministri. Hkrati je vlada tudi dopolnila t. i. prvi protikoronski zakon. Pri tem naj bi po besedah premierja Janeza Janše med prejemnike dodatkov zaradi posledic epidemije na več kot milijon podlage dodala še približno 300.000 upravičencev.(več)
Z novelo do postopnega sproščanja sodnih in upravnih zadev
Vlada je sprejela tudi predlog novele zakona o začasnih ukrepih v zvezi s sodnimi, upravnimi in drugimi javnopravnimi zadevami, s katerim želijo zagnati postopno sproščanje sodnih in upravnih zadev, ob istočasnem varovanju zdravja zaposlenih in strank. Med drugim bo na področju upravnih zadev omogočeno vročanje odločb, sklepov in drugih dokumentov tudi v nenujnih zadevah.(več)
Razprava glede stanja v domovih izpostavila pomanjkanje kadra
Na seji odbora DZ za zdravstvo, na kateri so obravnavali stanje v domovih za starejše v času epidemije, je bilo slišati številna opozorila o pomanjkanju kadra, izpostavljene pa so bile tudi hude duševne stiske oskrbovancev zaradi pomanjkanja stikov s svojci. Prekinjeno razpravo bodo člani odbora nadaljevali danes popoldan.(več)
Na odboru za zdravstvo ostra razprava o kakovosti zaščitne opreme
Odbor DZ za zdravstvo je včeraj okoli pet ur in pol razpravljal o kakovosti opreme za zaščito pred covidom-19 in načinov njene nabave. Državni sekretar na gospodarskem ministrstvu Aleš Cantarutti je na očitke o dobavi neustrezne opreme med drugim dejal, da v zahtevnih razmerah delajo v dobri veri. Za morebitne napake pa je pripravljen odgovarjati.(več)
Odslej znova več možnosti za zdravstveno varstvo živali
Lastniki lahko svojim živalim znova zagotavljajo sistematično spremljanje njihovega zdravstvenega stanja. Kmetijsko ministrstvo je namreč razrahljalo ukrepe, sprejete za zajezitev širjenja novega koronavirusa, tudi na področju zdravstvenega varstva živali.(več)
Zaradi koronavirusa večja podpora investicijam v kmetijstvu
Na ministrstvu za kmetijstvo, gozdarstvo in prehrano pripravljajo spremembe programa razvoja podeželja 2014-2020, ki bodo šle v smeri večje podpore investicijam, ki so v teh razmerah ključne za zagotovitev nemotene oskrbe s hrano. Zadnjo besedo bo sicer imela Evropska komisija.(več)
Država pripravlja nove ukrepe za pomoč kmetom in živilski industriji
Za pomoč kmetijsko-živilskemu sektorju vlada pripravlja nove ukrepe, ki bodo po navedbah pristojnega ministrstva namenjeni zagonu novih investicij in odpravi administrativnih ovir. Med drugim predlagajo povečanje predplačil na najvišjih možnih 50 odstotkov ter spremembe na posameznih podukrepih, kot sta predelava in trženje kmetijskih proizvodov.(več)
Odprta elektronska vloga za izplačilo dodatka študentom
Na portalu eUprava je dosegljiva elektronska vloga za izplačilo enkratnega solidarnostnega dodatka v višini 150 evrov za študente, ki se v tem študijskem letu izobražujejo po javnoveljavnih študijskih programih in imajo stalno prebivališče v Sloveniji, so sporočili z ministrstva za izobraževanje, znanost in šport. Rok za oddajo vloge ne zastara.(več)
Opozicijske stranke predstavile pobudo za ustavno presojo
Štiri opozicijske stranke zahtevajo ustavno presojo dveh členov protikoronskega zakona in odloka o omejitvi gibanja. V LMŠ, Levici, SD in SAB opozarjajo zlasti na morebitno ustavno spornost člena, ki govori o dodatnih policijskih pooblastilih. Prepoved prehajanja med občinami pa je po njihovem mnenju nesorazmerna in sprejeta na napačni zakonski podlagi.(več)
Več kot 50 pobud za oceno ustavnosti vladnih aktov
Ustavno sodišče je sicer doslej prejelo tudi nekaj pobud za oceno ustavnosti drugih vladnih odlokov in interventnih zakonov, skupno jih je že več kot 50, so za STA pojasnili na sodišču. Pobude na ustavno sodišče prihajajo vsakodnevno.(več)
Evropski poslanci za časovno omejene koronaobveznice
Po tem, ko so evropski poslanci sprejeli dodatne ukrepe za blaženje posledic krize ob pandemiji covida-19, se je evropski parlament v soboto z veliko večino izrekel za skupne obveznice za obnovo za obvladovanje gospodarskih posledic pandemije. Z njimi naj bi države financirale prihodnje investicije, ne pa prevzele obstoječih dolgov. V resoluciji pa so poslanci tudi kritični do ravnanja Madžarske in Poljske v pandemiji.(več)
Ustavno sodišče zadržalo del odloka o omejitvi gibanja
Ustavno sodišče je medtem že zadržalo del zdaj že neveljavnega odloka o omejitvi gibanja, ki določa čas trajanja ukrepov, in vladi naložilo, da mora po prejetju sklepa in nato vsaj vsakih sedem dni preverjati upravičenost ukrepov. Na ministrstvu za notranje zadeve ob tem pravijo, da preverjanje upravičenosti pravzaprav že ves čas izvajajo.(več)
V društvu tožilcev zahtevajo presojo ustavnosti znižanja plač
V društvu državnih tožilcev pa zahtevajo presojo ustavnosti protikoronskega zakona v delu, ki začasno znižuje plače tožilcem. Pobude za oceno ustavnosti vlagajo tudi posamezni državni tožilci. Po oceni društva zakon neutemeljeno posega v ustavnopravna razmerja med vejami oblasti in ogroža izvrševanje sodne oblasti v kazenskih zadevah.(več)
Ob priporočilih pristojnih zvez od danes spet na tenis, golf ...
Medtem ko so v času epidemije novega koronavirusa športno-rekreativne storitve na prostem znotraj lastne občine dovoljene že od sobote, pa se športni objekti na prostem in na površinah za šport v naravi odpirajo danes. Ob upoštevanju priporočil pristojnih zvez se bodo odslej med drugimi lahko rekreirali tudi tenisači in golfisti.(več)
Ponovno omogočeni tehnični pregledi in nekatere oblike linijskega prevoza
Vlada je v petek odločila, da bo od danes ponovno dovoljeno opravljanje tehničnih pregledov in ostalih postopkov v zvezi z registracijo motornih vozil. Prav tako so odpravili prepoved za nekatere oblike javnega linijskega prevoza, pri čemer bo lahko v vozilu tretjina potnikov, kot je registriranih sedežev.(več)
Sezonskim delavcem po novem vsaj 5,16 evra bruto na uro
Potem ko je ministrica za kmetijstvo Aleksandra Pivec pred kratkim pozvala na pomoč pridelovalcem hmelja, sadja in zelenjave, ki so ostali brez tujih sezonskih delavcev, je v soboto začela veljati odredba, po kateri bruto urna postavka za začasno ali občasno delov v kmetijstvu ne sme biti nižja od 5,16 evra. Prav ta znesek pa je sprožil burne odzive.(več)
Novo na TFL: Odgovori na vprašanja s področja delovnega prava
Portal Tax-Fin-Lex bo odslej v sodelovanju s podjetjem Trgotur ponujal odgovore na posamezna vprašanja naročnikov s področja delovnopravne zakonodaje. Poleg tega bodo Trgoturjevi strokovnjaki skrbeli tudi za aktualne članke s tega področja, ki jih bomo objavljali na portalu. Če potrebujete tovrstno pomoč, pa jih lahko kontaktirate že zdaj.
V ponedeljek se odprejo dodatne trgovine in servisi, 4. maja frizerji
S ponedeljkom vrata med drugim znova odpirajo trgovine z gradbenim materialom, specializirane prodajalne za prodajo avtomobilov in koles, kemične čistilnice in nekatere servisne delavnice, npr. vulkanizerske, na voljo pa bodo tudi nekatere storitve, je včeraj sklenila vlada. Frizerski in kozmetični saloni bodo odprti s 4. majem. Ob novih izjemah je vlada objavila tudi navodila za delo v času trajanja epidemije. Med drugim je poleg zakrivanja ust in nosu ter razkuževanja rok nujno zagotavljanje 20 m2 površine na posamezno stranko.(več)
Letos nacionalno preverjanje znanja (NPZ) ob koncu osnovne šole odpade, so danes sporočili z ministrstva za izobraževanje, še prej pa je o tem poročal Dnevnik. Matura vsekakor bo, je za Dnevnik dejala ministrica Simona Kustec. Je pa mogoče, da bo matura drugačna, njen obseg skrčen ali da se bodo roki za izvedbo še premikali, je dodala.(več)
V obvladovanje epidemije se vključujejo tudi pripravniki in diplomanti
Vlada je na včerajšnji seji sprejela odlok, s katerim se v izvajanje ukrepov zajezitve in obvladovanja epidemije covida-19 vključi vse zdravnike in zobozdravnike, ki sicer nimajo licence, a so v sistem zdravstva vključeni kot sekundariji, pripravniki in specializanti. Odlok predvideva tudi vključitev zdravnikov in zobozdravnikov diplomantov.(več)
Stečajni upravitelji in odvetniki za zagon sodišč, vrhovno sodišče proti
Zbornica upraviteljev Slovenije in Odvetniška zbornica Slovenije sta vrhovno sodišče pozvali, naj sprosti delo sodišč v primerih, ko je to mogoče na daljavo. Opozarjajo na negativen vpliv med drugim na odpuščene delavce, poplačila upnikov in prestrukturiranja podjetij. Vrhovno sodišče je, tudi ob mnenju gospodarskega ministrstva, proti.(več)
Na Fursu že 30.000 izjav za 350 evrov mesečnega temeljnega dohodka
Samozaposleni, kmetje in verski uslužbenci, ki želijo prihodnji teden prejeti 350 evrov mesečnega temeljnega dohodka za marec, morajo izjavo preko eDavkov vložiti najpozneje do sobote. Do včeraj je Furs prejela že 30.000 takšnih izjav. Število samostojnih podjetnikov, ki so prenehali opravljati dejavnost, se je sicer tako marca kot prvih 10 dni aprila medletno približno podvojilo.(več)
Članice EU so opredelile praktične smernice in temeljne zahteve za mobilne aplikacije za sledenje stikom okuženih z novim koronavirusom, ki naj bi olajšale opuščanje omejevalnih ukrepov zaradi pandemije. V Evropski komisiji izpostavljajo, da uporaba podatkov o lokaciji posameznika pri tem ni potrebna in da je ne priporočajo.(več)
Od sobote dovoljen dostop do zemljišča zunaj občine
Vlada je izdala nov odlok o prepovedi zadrževanja na javnih površinah ter gibanja zunaj občin, s katerim dopušča nekatere športne aktivnosti posameznikov v svoji občini, pa tudi vzdrževalna in sezonska dela na zasebnih zemljiščih zunaj občine prebivanja. Ob tem bo treba pri sebi imeti dokazilo in posebno izjavo. Odlok začne veljati v soboto. Minister za zdravje Tomaž Gantar sicer v povezavi z opuščanjem omejevalnih ukrepov zaradi pandemije izpostavlja zadržanost in opozarja, da bomo na daljši rok živeli drugače.(več)
Simič: Strah samozaposlenih glede neizpolnjevanja pogojev je odveč
Strah samozaposlenih zaradi morebitnega neizpolnjevanja pogojev za državno pomoč je odveč, saj bodo lahko sredstva v primeru samoprijave vrnili brez obresti, je zagotovil član vladne svetovalne skupine Ivan Simič. Glede težav, ki se pojavljajo pri uveljavljanju določil prvega protikoronskega zakona, pa je dejal, da so zaradi hitenja pričakovane.(več)
Vlada dodatno podaljšala veljavnost vozniških in prometnih dovoljenj
Vlada je na včerajšnji dopisni seji izdala odlok, ki podaljšuje veljavnost vozniških dovoljenj do 17. junija. Do takrat je podaljšala tudi veljavnost prometnih dovoljenj, medtem ko bo prepoved izvajanja tehničnih pregledov do 17. maja, so sporočili iz vladnega urada za komuniciranje.(več)
O nakupih zaščitne opreme preiskovalna komisija DZ?
V koaliciji ne nasprotujejo morebitni ustanovitvi preiskovalne komisije DZ o nakupih zaščitne opreme v času epidemije, kar napovedujejo v opoziciji. Vendar se sprašujejo, ali je čas, ko epidemija še traja, pravi za takšno preiskavo, so navedli za STA.(več)
Bruselj opredelil tri merila za začetek odprave omejevalnih ukrepov
Predsednica Evropske komisije Ursula von der Leyen je včeraj predstavila evropski načrt za postopno odpravo ukrepov, sprejetih zaradi pandemije novega koronavirusa. Ta opredeljuje tri merila, ki naj bi bila izpolnjena pred začetkom opuščanja ukrepov: znatna omejitev širjenja virusa, zadostne zdravstvene zmogljivosti in ustrezno spremljanje razmer.(več)
V trgovinah, lekarnah in poštah po novem obvezno razkuževanje rok
Vlada je na včerajšnji dopisni seji spremenila odlok, ki določa tudi ukrepe v zaprtih javnih krajih v času epidemije novega koronavirusa. S spremembami odpravlja obvezno nošenje rokavic in ga nadomešča z obveznim razkuževanjem rok. Odlok, ki gre v smeri že prejšnji teden podanih priporočil, je začel veljati z današnjim dnem.(več)
ZZZS bo začasno prevzel strošek vseh bolniških odsotnosti
ZZZS bo skladno s protikoronskim zakonom kril nadomestila za bolniško odsotnost od prvega dneva odsotnosti zaradi katerekoli bolezni, ne le covida-19. Prvi mesec bolniške odsotnosti so doslej krili delodajalci. Zavod bo nadomestilo za prvi mesec kril od uveljavitve zakona 11. aprila do 31. maja, predvidena pa je možnost podaljšanja ukrepa.(več)
Inšpektorat opozarja pred neupravičenim odpuščanjem tujih delavcev
V času epidemije novega koronavirusa prihajajo informacije o domnevno neupravičenih prekinitvah delovnega razmerja tujcem, opozarjajo na Inšpektoratu RS za delo. Do prekinitev naj bi poleg tega prihajalo mimo predpisanih postopkov - kar prek oglasne deske.(več)
Za razbremenitev Eko sklada potrebna sprememba zakonodaje
Eko sklad je ob porastu zanimanja za nepovratne spodbude in kredite s strani občanov, podjetij in občin sprejel številne ukrepe, za še večjo razbremenitev in poenostavitev dela pa bo po oceni okoljskega ministrstva potrebna sprememba zakonodaje. Ob razmerah zaradi novega koronavirusa so tako zamude neizbežne.(več)
Evropska komisija je objavila smernice za upravljanje z gospodinjskimi odpadki in za ravnanje z odpadki iz zdravstvenih ustanov v času epidemije covida-19. Med drugim je izpostavila primere dobre prakse, ki se nanašajo na varovanje zdravja delavcev v komunalnih podjetjih, pa tudi na evropska sredstva, ki so na voljo za področje ravnanja z odpadki.(več)
Podjetja že lahko oddajo vloge za pomoč po interventnem zakonu
S sobotno uveljavitvijo zakona o interventnih ukrepih za zajezitev epidemije novega koronavirusa in omilitev njenih posledic se upravičencem odpira možnost oddajanja vlog za uveljavljanje pomoči. Tudi izjava za pomoč samozaposlenim je že na voljo v eDavkih. Ukrepi iz zakona so skupaj vredni tri milijarde evrov, od tega se velik del namenja gospodarstvu, da bi s čim manj prask prebrodilo epidemijo in bilo takoj po njej pripravljeno na nov zagon. Zakon je sicer ponekod naletel na ostre kritike zaradi zapletenosti.(več)
O državni aplikaciji za sledenje okuženim še premalo podatkov
Informacijska pooblaščenka Mojca Prelesnik v mnenju o aplikaciji za sledenje posameznikom, okuženim z novim koronavirusom, pravi, da so doslej predstavljeni podatki pomanjkljivi in da za natančnejšo opredelitev potrebuje oceno učinkov s tehničnimi parametri glede na cilje, ki jih zasleduje, in z vidika sorazmernosti.(več)
Prvi obeti omilitev ukrepov, a sproščenega druženja še ne bo
V enem mesecu po razglasitvi epidemije covida-19 je pri nas število potrjenih primerov okužbe naraslo za več kot tisoč. V zadnjih dneh je trend obolevnosti ugoden, zato se obetajo prve omilitve vladnih ukrepov. A pristojni poudarjajo, da razmere še niso stabilne in da socialni stiki še dolgo ne bodo takšni, kot smo jih vajeni. Tudi na počitnice v tujini letos skoraj zagotovo ne moremo računati.(več)
Zakonu o nalezljivih boleznih se obetajo spremembe
Na sobotni seji je vlada tudi ugotovila, da je zakon o nalezljivih boleznih, ki je eno temeljnih pravnih orodij za spopad z epidemijo novega koronavirusa, potreben večjih dopolnil in popravkov. Ministrstvu za zdravje so zato naložili, da še ta teden pripravi novelo zakona.(več)
Osebe, ki bodo odslej prišle v Slovenijo, bodo morale za sedem dni v karanteno na naslovu prebivanja ali nastanitve, nato se jih bo testiralo na novi koronavirus. Tujim delavcem bo moral ustrezno karanteno zagotavljati delodajalec. Omejitve med drugim ne bodo veljale za čezmejne delavce, tovorni promet in prehod države v istem dnevu.(več)
Odvzem vozniškega dovoljenja in zasegi vozil po novem nujne zadeve
Vrhovno sodišče je v četrtek v uradnem listu objavilo spremembo odredbe o ukrepih, ki veljajo na sodiščih zaradi epidemije koronavirusa. Z njo je med nujne zadeve, ki jih v času epidemije obravnavajo sodišča, znova uvrstilo začasni odvzem vozniškega dovoljenja in zasege motornih vozil po zakonu o prekrških.(več)
Evropski komisar za notranji trg Thierry Breton je zatrdil, da prisilni ukrepi sledenja mobilnim telefonom v Evropski uniji za sledenje okuženim z novim koronavirusom "ne pridejo v poštev". Kaj takega je po njegovih besedah možno le na prostovoljni podlagi in samo za zdravstvene oblasti, poroča francoska tiskovna agencija AFP.(več)
Potrošniki, starejši od 65 let, bodo morali odslej ob vhodu v trgovino svojo starost dokazovati z osebno izkaznico ali sorodno listino. Ob dopolnitvi odloka, ki ureja obiskovanje trgovin, je vlada hkrati jasno zapisala, da med 8. in 10. uro ter zadnjo uro delovanja lahko nakupujejo samo ranljive skupine. Sicer pa je vlada na včerajšnji seji tudi podaljšala prepoved potniškega letalskega prometa, ponovno uvedla izvajanje nenujnih zdravstvenih storitev za bolnike ter zaprosila za mednarodno pomoč pri zagotavljanju transporta zaščitnih sredstev.(več)
Javnim uslužbencem dodatek le za ure, ko delajo v nevarnih pogojih
Do izplačila dodatka za delo v rizičnih razmerah, ki ga vsebuje kolektivna pogodba za javni sektor, so upravičeni javni uslužbenci, ki delajo v nevarnih pogojih, in sicer za čas, ko delajo v takšnih pogojih. Dodatek ne pripada tistim, ki delajo od doma, je dejal minister Boštjan Koritnik. Opozoril je še na možnost dodatka po interventnem zakonu.(več)
Sindikat trgovine za 500 evrov kriznega dodatka
Sindikat delavcev trgovine Slovenije zahteva zvišanje kriznega dodatka za najbolj ogrožene skupine delavcev na 500 evrov. Tak znesek so označili za "človeka vreden dodatek", zaradi razbremenitve delodajalcev pa tudi za slednje to ne bi smelo predstavljati večje težave, so zapisali.(več)
Veljavnost vozovnic za javni promet avtomatično podaljšana
Veljavnost mesečnih, polletnih in letnih vozovnic za javni potniški promet, ki jih kupci ne morejo uporabljati, saj potniški promet stoji, bo avtomatično podaljšana. Imetnikom polletnih in letnih vozovnic bo veljavnost podaljšana najmanj za čas, ko javni linijski promet ni obratoval, so sporočili z ministrstva za infrastrukturo.(več)
Finančni ministri EU so sinoči dosegli dogovor o približno 500 milijard evrov vrednem fiskalnem svežnju za blažitev hudih gospodarskih posledic pandemije novega koronavirusa. Ta vključuje možnost brezpogojne pomoči iz evropskega reševalnega mehanizma ESM za zdravstvene izdatke. Strinjanja glede skupnih obveznic pa pričakovano ni.(več)
Bruselj za uporabo mobilnih podatkov v boju s pandemijo
Evropska komisija je včeraj priporočila skupen pristop k uporabi mobilnih aplikacij za učinkovitejše fizično distanciranje v pandemiji novega koronavirusa ter k uporabi anonimiziranih in agregiranih podatkov iz mobilnih naprav za analizo širjenja virusa. Zatrjujejo, da ta pristop ne spodkopava evropskih pravil o zasebnosti in varstvu podatkov. V komisiji izpostavljajo, da želijo sodelovati s po enim operaterjem iz vsake članice. Podatke bi analiziralo Skupno raziskovalno središče, ki bi ugotovitve delilo z vsemi članicami unije.(več)
Počivalšek: Po praznikih sproščanje nekaterih storitvenih dejavnosti
Na sestanku delovne skupine za zajezitev posledic epidemije so po besedah ministra Zdravka Počivalška predlagali postopno dodajanje izjem pri prodaji in storitvah. Najprej bodo lahko delo začeli vulkanizerji, avtopralnice in avtomehaniki. Sledilo bo odpiranje prodajaln s tehničnim blagom. Vnovičen zagon nekaterih dejavnosti sicer predlaga tudi OZS.(več)
Banka Slovenije je z izdajo makrobonitetnega ukrepa za eno leto omejila razdelitev dobičkov bank in hranilnic. Namen ukrepa, ki ga bo po potrebi prilagajala razmeram, je ohranitev kapitala, da bo bančni sistem lažje prenesel potencialne izgube ter še naprej zagotavljal oskrbo gospodarstva in državljanov s krediti.(več)
Zavod za blagovne rezerve bi lahko s tujimi dobavitelji posloval neposredno
Zavod za blagovne rezerve zaščitne opreme po navedbah gospodarskega ministrstva ne sme kupovati neposredno od kitajskih proizvajalcev, kar pa po pojasnilih računskega sodišča ne drži, poročata spletni portal Necenzurirano.si in časnik Dnevnik. Zakonska omejitev, ki bi državnemu zavodu preprečevala dogovore s kitajskimi podjetji, ne obstaja.(več)
Do hitrejše uveljavitve kriznih zakonov na račun referenduma
Poslanci so včeraj s 66 glasovi za in 8 proti potrdili predlog referendumske novele, s katero želi vlada urediti postopek ravnanja DZ v primerih, ko bi bil referendum na določen zakon glede na ustavno določene razloge nedopusten. Tako želijo pospešiti tudi postopek sprejemanja novih protikoronskih zakonov. En od razlogov je namreč odprava posledic naravnih nesreč.(več)
V DZ zadostna podpora sejam na daljavo v primeru izrednih razmer
Poslanci so potrdili predlog sprememb parlamentarnega poslovnika, s katerimi bodo lahko seje DZ in delovnih teles v izrednih primerih potekale tudi na daljavo z uporabo informacijske tehnologije. Obravnavo predloga o izjemnih pooblastilih vojakov pa so preložili, ker želijo razčistiti, ali bi moral DZ kljub nezadostni podpori predlogu na matičnem odboru o njem vseeno glasovati.(več)
Ministrstvo za delo podpira več predlogov sindikatov za drugi protikoronski sveženj, med njimi tudi krizno nadomestilo za brezposelnost in pomoč prezrtim skupinam, je povedal minister Janez Cigler Kralj. Predsednica ZSSS Lidija Jerkič pa je med drugim ponovila predloga za prepoved višanja cen osnovnih življenjskih potrebščin in znižanje DDV nanje.(več)
Ministrstvo miri sindikate glede zadržanja dodatka
V sindikatih javnega sektorja in zdravstva so ostro obsodili priporočilo ministrstva za zdravje z začetka meseca, naj zdravstveni domovi zadržijo izplačilo dodatka za delo v rizičnih razmerah, in opozorili, da neizplačilo pomeni kršitev kolektivne pogodbe. Na ministrstvu odgovarjajo, da gre zgolj za predlog in da bodo izplačila omogočena za nazaj.(več)
Na ministrstvu za gospodarski razvoj in tehnologijo so poudarili, da je predlog, da bi kot obliko pomoči gospodarstvu v luči novega koronavirusa namesto regresa uvedli vrednostne bone za dopust pri slovenskih turističnih ponudnikih, le eden od mnogih predlogov za vladni drugi korona paket. Vse podane predloge bo vlada še natančno preučila.(več)
Vrhovno sodišče je sporočilo, da je v zvezi s stiki med starši in otroki ter dilem, ki so se pojavile med epidemijo novega koronavirusa, podalo pojasnila o izvrševanju že izdanih odločb in odločanju o družinskih zadevah. Meni, da kljub epidemiji praviloma ni razlogov za preprečevanje stika staršev in otrok, ki ne živijo skupaj.(več)
Sindikat za pravično povračilo potnih stroškov ob nedelovanju javnega prevoza
Sindikat zdravstva in socialnega varstva Slovenije zahteva, da država zagotovi pravično povračilo potnih stroškov javnim uslužbencem v času, ko ne deluje javni promet. Javnim uslužbencem, med njimi so tisti v ključnih dejavnostih, katerih pot na delo je vezana na javni prevoz, se namreč v tem času obetajo znižana povračila potnih stroškov.(več)
Ministrstvo za javno upravo je med nujne zadeve v upravnih postopkih dodalo nekaj novih kategorij, med katerimi je tudi izdaja dovoljenj, nujnih za izvajanje pridobitne dejavnosti, s katero se ukvarja posameznik ali gospodarski subjekt. Odslej bo tako med drugim mogoča tudi prva registracija homologiranih tovornih vozil.(več)
Slovenija bo zaprosila za zaščitno opremo v okviru mehanizma EU
Slovenija namerava zaprositi za pomoč z zaščitno opremo v okviru evropskega mehanizma za civilno zaščito, je povedal obrambni minister Matej Tonin v telefonskem pogovoru s slovenskimi dopisniki v Bruslju. Prav tako preučujejo možnost prošnje za pomoč pri transportu v okviru zveze Nato, je še povedal Tonin.(več)
Evropska komisija je okviru ukrepov za obvladovanje posledic pandemije novega koronavirusa uvoz zaščitne opreme, medicinskih pripomočkov in drugega blaga, pomembnega v spopadu z virusom, začasno oprostila uvoznih dajatev in davka na dodano vrednost. Ukrep bo veljal šest mesecev, od 30. januarja do 31. julija.(več)
Predstavljeni novi predlogi ukrepov za gospodarstvo in kmetijstvo
Potem ko je vlada na petkovi seji začela s pripravo drugega protikoronskega svežnja, ki bo šel z ukrepi v smeri zagotavljanja likvidnosti v slovenskem gospodarstvu, je v soboto vladna delovna skupina ob navzočnosti predstavnikov različnih panog gospodarstva in kmetijstva ter ministrov pretresala prvi protikoronski sveženj in oblikovala predloge za pripravo smernic za drugi paket na več področjih.(več)
Upokojenci v trgovino tudi zadnjo uro delovnega časa
Upokojenci lahko od sobote opravijo nakupe v živilskih trgovinah tudi zadnjo uro delovnega časa. Vlada je že prej za ranljive skupine rezervirala termin med 8. in 10. uro dopoldne, upokojence pa omejila samo na ta čas. Zdaj so ta del odloka dopolnili. Vlada in ministrstvo sicer sporočata, da gre za podaljšanje rezerviranega termina.(več)
V trenutnih razmerah vsa gradbena dovoljenja niso enako pomembna, zato bodo upravne enote po nujnem postopku obravnavale izdajanje aktov, nujnih za javnoinfrastrukturne, večje investicijske in stanovanjske projekte, je povedal minister za javno upravo Boštjan Koritnik. Število vlog za izdajo dovoljenj je v prvih treh mesecih močno poraslo.(več)
Koritnik: O višini dodatkov bodo odločali predstojniki
Sredstva za dodatke zaposlenim v javnem sektorju zaradi izpostavljenosti in obremenjenosti pri obvladovanju epidemije covida-19 bo v celoti zagotovila država, je zatrdil minister Koritnik. Pojasnil je, da bodo o tem, kdo in koliko dodatka dobi, odločali predstojniki, da pa si želi čim bolj enotne prakse dodeljevanja dodatka.(več)
Vlada omejila recepte za klorokin, hidroksiklorokin ali azitromicin
Vlada je izdala odlok o omejitvi predpisovanja in izdaje zdravil z učinkovinami klorokin, hidroksiklorokin ali azitromicin. S tem želi zagotoviti nemoteno in ustrezno preskrbo bolnikom, ki ta zdravila nujno rabijo. Zaradi širjenja okužb z novim koronavirusom se je namreč povečalo predpisovanje teh učinkovin.(več)
Državni zbor potrdil protikoronski zakon
DZ je sinoči s 53 glasovi podpore brez amandmajev opozicije potrdil interventni zakon, s katerim bo država pomagala prizadetim podjetjem in posameznikom zaradi epidemije COVID-19. Tri milijarde evrov vredni ukrepi bodo veljali od razglasitve epidemije oziroma 13. marca do konca maja, morda mesec dni dlje. Poleg ukrepov za podjetja, samozaposlene in upokojence zakon med drugim sega tudi na področje javnega sektorja in šolstva, ureja plačilo javnih storitev ter pooblastila policije v okviru ukrepov za zajezitev širjenja virusa.(več)
S spremembo vladnega odloka so od danes lahko poleg prodajaln z živili, bencinskih servisov, lekarn in nekaterih drugih prodajaln odprte tudi vrtnarije, drevesnice in cvetličarne. Dovoljena so tudi gradbena dela, pri katerih je zagotovljeno, da ni stika s potrošniki.(več)
Ministrstvo za infrastrukturo je odpravilo omejitev prometa za tovorna vozila nad 7,5 tone ob vikendih in dela prostih dnevih, so sporočili z ministrstva. Odredba velja do zajezitve in obvladovanja epidemije.(več)
Po načrtih ministrstva za izobraževanje je začetek splošne in poklicne mature predviden za 30. maj, natančnejši datumi opravljanja posameznih predmetov pa še niso znani. RIC sicer predlaga, naj datumi ostanejo enaki, le esej se prestavi na 1. junij. Odločitev o izvedbi nacionalnega preverjanja znanja pa bo znana ta mesec.(več)
Na torkovi seji je vlada z odlokom dopolnila tudi začasne ukrepe na področju zdravstvene dejavnosti. Med drugim v izvajanje nalog, povezanih z zajezitvijo in obvladovanjem epidemije, vključuje tudi koncesionarje, dovoljeno pa je izvajanje nekaterih nujnih preventivnih pregledov. Prekinila pa je izvajanje porodov na domu.(več)
Velik del sodnikov in osebja dela od doma ali pa so na čakanju
V času, ko sodni roki ne tečejo in sodišča opravljajo le nujne zadeve, veliko sodnikov in sodnega osebja delo opravlja od doma ali pa so na čakanju. Natančnejših podatkov o posameznih sodiščih na vrhovnem sodišču nimajo. Konkretno pa pri njih od 29 sodnikov dnevno v službo prihaja največ 7 sodnikov. O delu je treba poročati.(več)
Dr. Miha Juhart o pravnih vprašanjih v luči epidemije
Na portalu Tax-Fin-Lex smo objavili dva pravna članka prof. dr. Miha Juharta o učinkih, ki jih imajo izredni ukrepi zaradi epidemije koronavirusa. En od člankov se nanaša na najemna razmerja, kjer vsebina nekaterih ukrepov neposredno učinkuje na pričakovanja, ki so jih imele stranke pri sklepanju pogodb. V drugem pa dr. Juhart obravnava vpliv interventnega zakona na materialnopravne prekluzivne roke.
Koalicija spremenila določbe o policijskih pooblastilih
Koalicijske poslanske skupine so po dilemah in očitkih v javnosti med drugim vložile dopolnilo k predlogu interventnega protikoronskega zakona, s katerim so predlagali umik določil o policijskem sledenju gibanja ljudi za namen obvladovanja epidemije. Iz 103. člena pa so črtali pooblastila za izdelavo fotorobota in vstop v tuje stanovanje.(več)
Predlog podelitve izjemnih pooblastil vojski brez podpore odbora
Vladni predlog za aktivacijo 37.a člena zakona o obrambi, s katerim bi podelili izjemna pooblastila vojski pri širšem varovanju državne meje, na odboru DZ za obrambo ni prejel potrebne dvotretjinske večine navzočih. Ob navzočih 19 poslancih jih je za predlagan sklep glasovalo 11, kar je manj od dveh tretjin, zato predlog ni bil sprejet.(več)
Na državnem odvetništvu nujni le postopki v zadevah zavarovanja
Z Državnega odvetništva RS so sporočili, da od 13. marca z odredbo generalnega državnega odvetnika Jurija Groznika delo poteka od doma, le za posamezne zaposlene je odrejena prisotnost opravljanja službe na delovnem mestu. Od 31. marca velja nova odredba, da so kot nujne zadeve opredeljeni le še postopki v zadevah zavarovanja.(več)
Združenje mestnih občin nad epidemijo tudi z ukrepi za podjetnike
Župani mestnih občin so v zvezi z epidemijo covida-19 sprejeli konkretne ukrepe za pomoč podjetnikom. Tako so na prvem videokonferenčnem sestanku minuli četrtek med drugim dogovorili usklajeno ukrepanje glede odloga plačila nadomestila za uporabo stavbnih zemljišč ter razbremenitve plačila najemnin za poslovne prostore.(več)
Zveza potrošnikov Slovenije (ZPS) meni, da bi morala vlada ob sprejetju ukrepa o razkuževanju večstanovanjskih stavb zagotoviti njegovo strokovno izvajanje, a ne na stroške etažnih lastnikov. Na ZPS poudarjajo, da mora biti vsak odlok napisan tako, da je njegova vsebina jasna in določna ter da je naložene obveznosti v realnosti tudi možno izvajati.(več)
Prijave začasnega prebivališča osebno ali preko pooblaščenca do nadaljnjega ni več mogoče opraviti, so sporočili z ministrstva za javno upravo. Na voljo ostajajo elektronske poti. Obvestilo ministrstva je pomembno v luči odloka, ki prepoveduje gibanje zunaj občine stalnega ali začasnega prebivališča.(več)
Ministrstvo predlaga posebno rešitev za samozaposlene v kulturi
Pomoč samozaposlenim, predvidena v predlogu zakona za blažitev posledic epidemije novega koronavirusa, zadeva tudi področje kulture. Pristojni minister Vasko Simoniti je dejal, da je ministrstvo zaradi specifik dela samozaposlenih vložilo dopolnilo, po katerem bi ti izpad dohodkov izkazovali glede na zadnje polletje, in ne na februar.(več)
Protikoronskemu zakonu ob podpori tudi opozorila
Predlog obsežnega interventnega zakona za blažitev posledic izbruha koronavirusa na prebivalstvo in gospodarstvo, ki ga je v nedeljo predstavila vlada, je večinoma deležen pozitivnih odzivov. Ukrepi so potrebni, bi bilo treba pa določene stvari doreči, ocenjujejo med drugim v opoziciji, gospodarstvu in sindikatih. Konfederacija sindikatov javnega sektorja Slovenije veliko večino ukrepov podpira, opozarja pa, da hitro ukrepanje, ki ga zahtevajo razmere, ne bi smelo upravičevati opuščanja temeljnih demokratičnih postopkov.(več)
Zakonodajno-pravna služba DZ z obsežnimi pripombami na predlog
Zakonodajno-pravna služba DZ je k predlogu protikoronskega zakona prav tako podala številne pripombe. Med drugim opozarjajo na pomanjkljivo preglednost in jasnost besedila, njegovo nejasno strukturo in nesistematičnost. Dodatno pozornost bi bilo treba nameniti ureditvi nadzora, menijo.(več)
ZPS pri vračilu turističnih rezervacij opozarja na nepravilnosti
Turistične agencije se pri vračilu vplačil za potovanja ne držijo zakona, po katerem bi morale potrošniku vrniti denar, ugotavljajo v Zvezi potrošnikov Slovenije (ZPS). Ker je to veliko breme za agencije, pozivajo k pomoči države v sklopu interventnih ukrepov. "Problem vračila izplačil se ne more reševati na plečih potrošnikov," so izpostavili.(več)
Bruselj za zagotovitev prostega gibanja bistvenih delavcev, tudi sezonskih
Evropska komisija je objavila praktične napotke za zagotovitev prostega gibanja po EU delavcem s poklici, ki so bistveni v boju proti pandemiji novega koronavirusa, na primer delavcem v zdravstvu in živilskem sektorju. Pri tem opozarja, da je v določenih okoliščinah kot bistvene treba obravnavati tudi sezonske delavce.(več)
Prvi paket pomoči že velja, vlada pripravila novega
Veljati je začel prvi paket zakonov, s katerimi poskuša država vsaj nekoliko omiliti posledice epidemije novega koronavirusa za gospodarstvo. Med drugim ne tečejo roki v sodnih, prekrškovnih in upravnih zadevah, prestavljen je tudi rok za davčne obračune. Uvedena je možnost odloga odplačevanja posojil za leto dni. Včeraj pa je vlada po dveh dneh zasedanj pripravila še obširen zakonski predlog, ki predvideva številne dodatne ukrepe, tudi 200 evrov kriznega dodatka. Novi zakon bi v DZ lahko sprejemali že sredi tedna.(več)
Prepovedano gibanje izven občine prebivališča
Od polnoči je prepovedano gibanje izven občine stalnega ali začasnega prebivališča. Prepovedano je tudi gibanje in zbiranje ljudi na javnih krajih in površinah ter dostop na javna mesta in površine, pri čemer odlok določa nekaj izjem. Na zaprtem javnem kraju pa je obvezna uporaba zaščitne maske ali nadomestka ter zaščitnih rokavic.(več)
Funkcionarjem nižje plače, izpostavljenim uslužbencem dodatek
Novi vladni predlog predvideva nekatere ukrepe tudi na področju javnega sektorja. Med drugim prinaša znižanje plač nekaterim funkcionarjem za 30 odstotkov, za izpostavljene javne uslužbence pa nov dodatek za nevarnost in posebne obremenitve. Ocene finančnih posledic ukrepa minister za javno upravo Boštjan Koritnik še nima.(več)
Vlada bo zaradi epidemije zamaknila roke na področju množičnega vrednotenja nepremičnin. Lastniki tako aprila še ne bodo dobili obvestil o novem vrednotenju. Nove vrednosti nepremičnin bodo v evidenci javno razvidne s 1. januarjem 2021. Odmera davka na promet nepremičnin medtem poteka neprekinjeno.(več)
Odlok o obveznem razkuževanju večstanovanjskih stavb, ki ga je vlada kot enega od ukrepov za zajezitev in obvladovanje epidemije sprejela v soboto pozno ponoči, že velja. Od včeraj je treba vso opremo v skupnih prostorih v ali ob večstanovanjskih stavbah razkužiti najmanj dvakrat dnevno.(več)
Pri spletnem zbiranju podatkov o okuženih je treba zagotoviti zakonitost
Informacijski pooblaščenec pozdravlja plemenite namene upravljavcev spletne strani covid-19 samoporočanje, namenjene podrobni statistiki okuženosti s koronavirusom v Sloveniji, a opozarja, da gre pri tem za zbiranje osebnih podatkov, zato je treba zagotoviti zakonitost njihove obdelave.(več)
Letalske družbe zaradi zaprtja letališč prilagodljive do kupcev
Letalske družbe so se na dejstvo, da številne države zaradi pandemije koronavirusa začasno zapirajo svoje meje in prepovedujejo potovanja, odzvale s sprejetjem ukrepov za pomoč strankam, ki morajo preložiti ali odpovedati potovanje. Večina zagotavlja vračilo denarja v primeru odpovedi leta, nekatere pa dobropise.(več)
Evropska komisija je izdala smernice za odločen pristop k pregledu tujih naložb v času zdravstvene krize, ki jo je povzročila pandemija novega koronavirusa. Cilj je "ohraniti podjetja ter kritična sredstva in tehnologije EU, zlasti na področjih, kot so zdravstvo, medicinske raziskave, biotehnologija in infrastruktura".(več)
Evropski parlament potrdil tri izredne ukrepe ob epidemiji
Evropski poslanci so z glasovanjem na daljavo po nujnem postopku skoraj soglasno potrdili tri izredne ukrepe v boju proti novemu koronavirusu. To so naložbena pobuda v vrednosti 37 milijard evrov, prekinitev izvajanja pravil o letaliških slotih za preprečitev praznih letov in razširitev uporabe solidarnostnega sklada na področje javnega zdravja.(več)
Agencija Spirit z informacijsko točko o ukrepih za gospodarstvo
Javna agencija Spirit je vzpostavila enotno informacijsko točko, na kateri lahko podjetja najdejo vse potrebne podatke za poslovanje v izrednih razmerah. Zbrani so podatki o ukrepih na področjih davkov in opravljanja dela ter o nepovratnih in povratnih sredstvih, ki so na voljo, lahko pa si podjetja tudi izmenjajo dobre prakse.(več)
Slovenija zahteva oprostitev dajatev pri uvozu medicinskih pripomočkov
Ministrstvo za finance je v okviru ukrepov za obvladovanje posledic epidemije na Evropsko komisijo naslovilo zahtevo za odobritev možnosti oprostitve carinskih dajatev in DDV za uvoz zaščitnih sredstev, medicinskih pripomočkov in drugega blaga, ki je nujno potrebno za preprečevanje širjenja in obvladovanje posledic epidemije v Sloveniji.(več)
Združenje poziva k obveznim navodilom za zaščito delavcev v proizvodnji
Združenje svetov delavcev Slovenije vlado poziva k sprejetju odloka, s katerim bi določila ukrepe proti širjenju koronavirusa, ki bi jih moral izvajati vsak delodajalec, ki bi želel nadaljevati s skupinskim proizvodnim procesom. Pristojnost presoje, ali so pogoji izpolnjeni, bi morala imeti delavska predstavništva, menijo v združenju.(več)
Nadzorniški ukrepi ECB veljajo za ves slovenski bančni sistem
V Banki Slovenije so za zagotovitev enake obravnave vseh bank v slovenskem bančnem sistemu ukrepe ECB razširili tudi na manj pomembne institucije, ki so pod neposrednim nadzorom Banke Slovenije. S tem želijo preprečiti, da bi se ob ukrepih, sprejetih v pomoč prebivalstvu, podjetjem in državam, poslabšalo stanje v bankah.(več)
Časovnica ukrepov za samozaposlene in delavce po ZIUPPP in ZIUZEOP (veljavnost: od 11.4.2020)
Ukrepi za delodajalce v zvezi z delom in plačevanjem prispevkov za socialno varnost
Čistopis zahteve za odreditev parlamentarne preiskave o stanju, ravnanju, zalogah, naročilih in nabavah zaščitne in kritične medicinske opreme za učinkovito zoperstavljanje okužbam z nalezljivimi boleznimi ter delovanju institucij in nosilcev javnih funkcij v zvezi s pravočasno zajezitvijo epidemije SARS-CoV-2 (COVID-19) za obdobje od 1. 2. 2020 do 30. 4. 2020, EPA 1137-VIII
Poročilo Vlade Republike Slovenije o obsegu izvedenih prerazporeditev pravic porabe za namen zagotavljanja sredstev za izvajanje ukrepov, povezanih z epidemijo, v obdobju od 16. 3. 2020 do 6. 5. 2020 (po predlagateljih finančnih načrtov), EPA 1166-VIII
Predlog zakona o spremembi Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (ZIUZEOP-B), skrajšani postopek, EPA 1139-VIII
Odlok o finančnem nadomestilu zaradi izpada dohodka pri reji drobnice zaradi epidemije COVID-19
Sklep o seznanitvi s Poročilom o stanju, razlogih, zalogah in naročilih osebne zaščitne ter kritične medicinske opreme ob razglasitvi epidemije SARS-CoV-2 (COVID-19) ter nabavah, ki so omogočile Republiki Sloveniji uspešen spopad z njo
Odlok o finančnem nadomestilu zaradi izpada dohodka nosilcem dopolnilnih dejavnosti na kmetiji zaradi epidemije COVID-19
Sklep o nedopustnosti razpisa zakonodajnega referenduma o Zakonu o zagotovitvi dodatne likvidnosti gospodarstvu za omilitev posledic epidemije COVID-19 (ZDLGPE, EPA 1120-VIII)
Sklep o makrobonitetni omejitvi razdelitev dobičkov bank
Odlok o omejitvi predpisovanja in izdaje zdravil z učinkovino klorokin, hidroksiklorokin ali azitromicin
Odredba o začasnih ukrepih v zvezi z izvajanjem ukrepov glede najmanjšega obsega zdravstvenega varstva živali ter označevanja in registracije živali
Sklep o delu Sodnega sveta RS v času trajanja Odredbe o razglasitvi epidemije nalezljive bolezni SARS-CoV-2 (COVID-19)
GOV.SI: Koronavirus COVID-19
NIJZ: Sproščanje ukrepov - Navodila in priporočila za izvajanje dejavnosti
MDDSZ: Pravice in obveznosti iz delovnega razmerja v času posebnih okoliščin
GZS: Poslovni nasveti v času koronavirusa
Agencija Spirit: Ukrepi za gospodarstvo v času koronavirusa
GOV.SI: Pogosta vprašanja in odgovori glede interventnega ukrepa čakanje na delo in povračila nadomestila plače
GOV.SI: Prenehanje začasnih ukrepov v upravnih in drugih javnopravnih zadevah s 1. junijem
GOV.SI: Pojasnilo o veljavnosti interventnih ukrepov s področja pravosodja
ZZZS: Odsotnost z dela in bolniški stalež zaradi koronavirusa (COVID-19)
FURS: Novice Finančne uprave
Policija: Prehajanje državne meje med epidemijo zaradi koronavirusa
MNZ: Najpogostejša vprašanja in odgovori o odloku o prehajanju državne meje
Zavod RS za šolstvo: Navodila za postopno odpiranje VIZ
MKGP: Seznam ponudnikov del za sezonsko delo v kmetijstvu
Agencija RS za kmetijske trge in razvoj podeželja: Vodnik za uveljavljanje ukrepov finančne pomoči in nadomestil
MP: Pojasnilo v zvezi z roki v sodnih zadevah
MOP: Ravnanje z odpadno embalažo v skladu z zakonom o interventnih ukrepih (ZIUZEOP-A)
ARSO: Kakovost zraka v obdobju ukrepov ob epidemiji COVID-19
Evropska komisija: Odziv EU na koronavirus
MDDSZ: Spletna orodja za ocenjevanje tveganj na področju varnosti in zdravja pri delu (OiRA)
Korona obrazci:
Ugotovitev obstoja zadržanosti od dela zaradi višje sile (.doc)
Obvestilo inšpektoratu o opravljanju dela na domu (.doc)
Odpoved PoZ iz poslovnega razloga (.doc)
Odredba o čakanju na delo (.doc)
Odredba o opravljanju drugega dela (.doc)
Odredba o začasnem opravljanju dela na domu (.doc)

References: sodišče 
 sodišče 
 sodišče 
 sodišče 
 sodišče 

Sodišče 

Sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče